C 117/80
EL
Επίσημη Εφημερίδα της Ευρωπαϊκής Ένωσης
11.3.2022
Πέμπτη 16 Σεπτεμβρίου 2021
80. τονίζει ότι οι αλιείς συμβάλλουν σημαντικά στην εξέλιξη της επιστημονικής γνώσης, τόσο μέσω της άμεσης συμμετοχής τους στη συλλογή αλιευτικών δεδομένων όσο και μέσω της συνεργασίας τους με την επιστήμη για την παροχή πρόσθετων πληροφοριών σχετικά με την κατάσταση του θαλάσσιου περιβάλλοντος, των ειδών και των οικοτόπων και τη διατήρησή τους για επιστημονικούς σκοπούς· 81. σημειώνει ότι η κατάρτιση των αλιέων μπορεί να διαδραματίσει σημαντικό ρόλο στο να συνεχιστεί η συμμετοχή και η συμβολή των αλιευτικών δραστηριοτήτων στην προστασία της φύσης, υποστηρίζοντας την εφαρμογή και χρήση πιο βιώσιμων τεχνικών αλιείας, σύμφωνα με τους στόχους της ΚΑΠ για βιώσιμη εκμετάλλευση των πόρων· 82. επισημαίνει ότι η ανάπτυξη του δυναμικού όσον αφορά την έρευνα και την καινοτομία στους τομείς της θάλασσας στις εξόχως απόκεντρες περιοχές είναι απαραίτητη για την προώθηση της ανάπτυξης της γαλάζιας οικονομίας στις περιοχές αυτές· προσθέτει, επιπλέον, ότι η προώθηση της συμμετοχής τους σε διεθνή ερευνητικά δίκτυα στα οποία συμμετέχουν τα πανεπιστήμιά τους με γνώση των μοναδικών χαρακτηριστικών τους μπορεί να βοηθήσει τις εξόχως απόκεντρες περιοχές να βελτιώσουν τα συστήματα καινοτομίας τους και να δημιουργήσουν θέσεις εργασίας· προτρέπει την Επιτροπή να καταβάλει προσπάθειες ώστε οι περιοχές αυτές να εξοπλιστούν με τα μέσα για την αποτελεσματική μελέτη και αξιοποίηση της βιοποικιλότητάς τους· 83.
υπογραμμίζει τον στόχο της κοινής αλιευτικής πολιτικής για την προώθηση της επιλεκτικής αλιείας και τον στόχο της ΕΕ για επίτευξη κλιματικής ουδετερότητας έως το 2050· επισημαίνει την πρόοδο που έχει σημειωθεί όσον αφορά την ανάπτυξη στόλου κότερων χαμηλών εκπομπών και καινοτόμων αλιευτικών τεχνικών που συμβάλλουν τόσο στον στόχο του 2050 όσο και στον στόχο της επιλεκτικότητας· καλεί την Επιτροπή να ενθαρρύνει και να δώσει προτεραιότητα σε αυτές τις εξελίξεις προκειμένου να υπάρξουν προοπτικές για τον τομέα μέσω της καινοτομίας· 84. επισημαίνει την από κοινού ανάπτυξη της ναυπηγικής βιομηχανίας και την επιστημονική προσέγγιση «τριπλού μηδέν» («triple zero»): μηδενικές εκπομπές, μηδενικά απόβλητα, μηδενικά ατυχήματα επί του σκάφους, ώστε να ενθαρρυνθεί η μετάβαση προς τον σχεδιασμό σκαφών στους ευρωπαϊκούς στόλους, συμπεριλαμβανομένων των παραδοσιακών αλιευτικών στόλων, με βάση κριτήρια κυκλικότητας, αποδοτικότητας και βιωσιμότητας και όχι κυρίως οικονομικά κριτήρια· 85. παρατηρεί ότι, εφόσον λάβουν την κατάλληλη κατάρτιση και αποκτήσουν ειδικές δεξιότητες, οι αλιείς θα μπορούσαν να συμβάλουν ακόμη περισσότερο στην προαγωγή της επιστημονικής γνώσης μέσω της επιτόπιας συλλογής και καταγραφής περιβαλλοντικών δεδομένων, παρέχοντας υπηρεσίες επαλήθευσης των δεδομένων που αποκτώνται μέσω τηλεπαρακολούθησης με τη χρήση δορυφόρων και άλλων μέσων· τονίζει τον σημαντικό ρόλο που διαδραματίζουν τα πανεπιστήμια και τα θαλάσσια ερευνητικά κέντρα, σε συνεργασία με τα ναυτικά σχολεία, όσον αφορά την κατάρτιση των αλιέων για την κάλυψη αυτής της ανάγκης· επισημαίνει ότι, το 2019, ο στόλος της ΕΕ, ο οποίος αποτελείτο από περισσότερα από 81 000 αλιευτικά σκάφη όλων των μεγεθών, παρείχε έναν μη συγκρίσιμο αριθμό πλατφορμών που συνέλεγαν συνεχώς αλιευτικά και άλλα θαλάσσια δεδομένα σε σχεδόν καθημερινή βάση· σημειώνει ότι πρόκειται για έναν μηχανισμό που μπορεί και πρέπει να χρησιμοποιηθεί, με κατάλληλα κίνητρα, για τη συλλογή ακόμη περισσότερων δεδομένων σχετικά με τις θάλασσες της Ευρώπης και του κόσμου· καλεί τους επίσημους οργανισμούς παροχής επιστημονικών συμβουλών για την αλιεία, όπως το Διεθνές Συμβούλιο για την Εξερεύνηση των Θαλασσών (ΔΣΕΘ) ή την ΕΤΟΕΑ, να αξιοποιήσουν περισσότερο τα δεδομένα που συλλέγει ο στόλος της ΕΕ· 86.
επισημαίνει ότι η συμμετοχή των νέων και η ανανέωση των γενεών όχι μόνο θα διασφαλίσουν τη συνέχεια της αρχαιότερης δραστηριότητας της γαλάζιας οικονομίας, αλλά θα κρατήσουν τους πληθυσμούς στις παράκτιες και περιβάλλουσες αγροτικές περιοχές, διατηρώντας την πολιτιστική κληρονομιά πολλών παράκτιων κοινοτήτων· θεωρεί ότι είναι ζωτικής σημασίας οι νεότερες γενιές να είναι καλύτερα ενημερωμένες και περισσότερο ευαισθητοποιημένες για τα ζητήματα βιωσιμότητας, εξοπλισμένες με νέες γνώσεις, καθώς και για την ανάγκη να συμβάλουν όλοι στην αντιμετώπιση και την καταπολέμηση της κλιματικής αλλαγής, η οποία έχει τον μεγαλύτερο αντίκτυπο στις θαλάσσιες και παράκτιες περιοχές του πλανήτη· 87. πιστεύει ότι ο αλιευτικός τομέας θα ήταν πιο ελκυστικός σε περισσότερους νέους, εάν συνδεόταν και λειτουργούσε συμπληρωματικά με αναδυόμενους τομείς, για παράδειγμα τον τουρισμό· παροτρύνει, στο πλαίσιο αυτό, τα κράτη μέλη και τις περιφέρειές τους να μειώσουν τη γραφειοκρατία στον αλιευτικό τουρισμό ως πηγή εισοδήματος· καλεί, επίσης, την Επιτροπή να προωθήσει υποστηρικτικές γραμμές, στο πλαίσιο των υφιστάμενων προγραμμάτων της ΕΕ, για την αποκατάσταση της υλικής και άυλης κληρονομιάς που σχετίζεται με τις θαλάσσιες δραστηριότητες, τη διατήρηση της ταυτότητας των παράκτιων κοινοτήτων και τη βελτιστοποίηση της χρήσης τους για τον τουρισμό· 88. σημειώνει ότι η προστασία του περιβάλλοντος αποτελεί θέμα αυξανόμενης ανησυχίας για τους νέους στην Ευρώπη· τονίζει τη σημασία της βιώσιμης διαχείρισης της αλιείας για την προσέλκυση νέων αλιέων· ζητεί να προωθηθεί η αλιεία χαμηλών επιπτώσεων, όχι μόνο ως μέσο για τη μείωση των επιπτώσεων της αλιείας στο θαλάσσιο περιβάλλον, αλλά και για την προσέλκυση νέων γενεών αλιέων· 89.
επισημαίνει ότι υπάρχει σημαντικό ανεκμετάλλευτο δυναμικό στον αλιευτικό τουρισμό·
90. τονίζει ότι είναι σημαντικό να συμπεριληφθούν οι αλιείς στον συνεργατικό και κοινοτικό θαλάσσιο χωροταξικό σχεδιασμό, για τη βιώσιμη ανάπτυξη και προστασία του θαλάσσιου περιβάλλοντος·